להב 433

יחידת להב 433 היא היחידה הארצית למלחמה בפשיעה החמורה הארצית והבינלאומית, בשחיתות הציבורית ובפשע המאורגן בישראל. היחידה אחראית לאכיפת החוק ולמתן מענה מקצועי במאבק נגד הפשיעה החמורה המאורגנת והשחיתות הציבורית. מטה היחידה שוכן באזור התעשייה הצפוני של לוד ומפקדה הוא קצין בדרגת ניצב. החל מ-3 במאי 2020 מפקדה הוא ניצב מוטי לוי.

הספרה 4 בשם היחידה מסמלת את ארבע היחידות הארציות ו-33 מסמל את יחידת הגדעונים.

מבנה
היחידה מורכבת משש יחידות ארציות ומאגדת בתוכה מכלול של תפקידים למלחמה בפשיעה חמורה:
 יאח"ה - היחידה הארצית לחקירות הונאה
 יאחב"ל - היחידה הארצית לחקירת פשיעה חמורה ובינלאומית
 היחידה הארצית לחקירות סוהרים
 יאל"כ - היחידה הארצית לחקירות פשיעה כלכלית
 יחידת אתג"ר - היחידה הארצית לאיתור ותפיסת גנבי כלי רכב
 יחידת הגדעונים - יחידת מודיעין מבצעי וביצוע מעצרי איכות בתחומי פח"ע ופשע מורכבים
 יחידת הסייבר הארצית - עוסקת בפשיעה הטכנולוגית במרחב הסייבר
 יחידת פלס - יחידה לחקירת תאונות עבודה
 אכל"ים - יחידות אכיפה כלכליים מחוזיים

היסטוריה
להב 433 הוקמה ב-1 בינואר 2008 כמחלקה באגף המודיעין של משטרת ישראל, ביוזמת השר לביטחון פנים אבי דיכטר, המפכ"ל דודי כהן, וראש אגף חקירות יוחנן דנינו.

בינואר 2014 מנשה ארביב יצא לחופשה במהלך פרשת הניצבים עקב חקירת מח"ש ובפברואר הודיע על פרישתו. בחודש מרץ הוגש נגדו כתב אישום.

בדצמבר 2014 הפכה לגלויה חקירתה של פרשת השחיתות בישראל ביתנו, שבהמשך הובילה להרשעתם של אחדים מהחשודים.

בשנת 2015 הודה ערן מלכה, קצין בלהב 433, שהעביר לרונאל פישר מידע מתוך חקירות של היחידה, תמורת כסף.

בסוף 2015 נחקרו רוני ריטמן ובמקביל גיא ניר בעבירות משמעת. בעקבות ועדת בדיקה בראשות דוד ביתן, מפכ"ל המשטרה רוני אלשיך החזיר את ריטמן לתפקידו לאחר חופשה כפויה. 

לאורך כהונתו של ריטמן נדונו בתקשורת תיקי חקירה כנגד ראש הממשלה נתניהו ומקורבים לו - תיק 1000, תיק 2000 (שהסתיימו במסקנת המשטרה שיש ראיות להעמיד לדין את בנימין נתניהו, ארנון מילצ'ן וארנון מוזס), תיק 3000, תיק 4000 ופרשת מעונות ראש הממשלה.

בנובמבר 2017 בג"ץ דרש מאלשיך לבחון מחדש את החלטתו בנוגע לריטמן, ובעקבות זאת ביקש ריטמן לפרוש מתפקידו. ב-15 במרץ 2018 מונה יגאל בן שלום למפקד היחידה. ב-3 במאי 2020 מונה ניצב מוטי לוי למפקד היחידה.

מפקדי להב 433
 ניצב יואב סגלוביץ, ינואר 2008 – ינואר 2009
 ניצב יורם הלוי, ינואר–אוקטובר 2009
 ניצב דוד מנצור, אפריל 2010 – יולי 2012
 ניצב מני יצחקי, יולי 2012 – ספטמבר 2013 
 ניצב מנשה ארביב, ספטמבר 2013 – פברואר 2014
 ללא מפקד, פברואר–אוגוסט 2014
 ניצב רוני ריטמן, אוגוסט 2014 – 2018
 ניצב יגאל בן שלום, מרץ 2018 – מאי 2020
 ניצב מוטי לוי, מאי 2020 ואילך

ראו גם 

 לשכת החקירות הפדרלית FBI
 סוכנות הפשע הלאומית NCA (בריטניה)
 משטרת הפלילים הפדרלית BKA (גרמניה)

קישורים חיצוניים 

 
 
 הדס שטייף ואיציק סבן, יחסים עכורים פגעו בתפקוד, ישראל היום, 22 בדצמבר 2010

הערות שוליים

יחידות משטרת ישראל
קהילת המודיעין הישראלית